**Informatīvais ziņojums**

**„Par situāciju sabiedriskā transporta pakalpojumu sniegšanas nozarē 2013.gadā”**

2012.gada 15.maija Ministru kabineta noteikumu Nr.341 „Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojuma tarifu” (turpmāk – MK noteikumi Nr.341) 22.punkts nosaka, ka, ja valsts budžeta programmā „Sabiedriskais transports” nepietiek līdzekļu, lai pilnībā kompensētu zaudējumus un izdevumus, par nepieciešamā finansējuma apmēru un avotu lemj Ministru kabinets.

Saskaņā ar likumu „Par valsts budžetu 2013.gadam” un pamatojoties uz Sabiedriskā transporta pakalpojumu likumu un MK noteikumiem Nr.341 valsts budžeta programmas 31.00.00 „Sabiedriskais transports” apakšprogrammas 31.06.00 „Dotācija zaudējumu segšanai sabiedriskā transporta pakalpojumu sniedzējiem” 2013.gadam apropriācijā ir paredzēta dotācija 50 182 894 LVL, no kuras 7 061 230 LVL apmērā ir novirzītas AS „Pasažieru vilciens” par publiskās dzelzceļa infrastruktūras maksājumu par 2012.gadu. Līdz ar to kopējais pieejamais valsts budžeta līdzekļu apmērs 2013.gadā sabiedriskā transporta pakalpojumu sniedzēju zaudējumu kompensēšanai ir **43 121 664 LVL**.

*1.tabula*

Faktiskie zaudējumi sabiedriskā transporta pakalpojumu sniedzējiem par 2013.gada 1.pusgadu (latos)

|  |  |  |  |  |
| --- | --- | --- | --- | --- |
| Pārvadājumu veids | Faktiskie ieņēmumi | Faktiskie izdevumi | Faktiskie zaudējumi | **No valsts budžeta kompensējamie zaudējumi kopā ar valsts garantēto peļņu 3.039% (LVL)** |
| Reģionālie starppilsētu pārvadājumi ar autobusiem | 8 799 442 | 14 819 845 | -6 020 403 | -6 255 961 |
| Reģionālie starppilsētu pārvadājumi pa dzelzceļu | 7 222 195 | 22 744 817 | -15 522 622 | -15 738 179 |
| Reģionālie vietējie pārvadājumi | 5 550 751 | 11 787 942 | -6 237 191 | -6 405 394 |
| Pilsētu pārvadājumi | 18 811 586 | 55 087 158 | -36 275 572 | -566 661 |
| **Pavisam kopā:** | **40 383 974** | **104 439 762** | **-64 055 788** | **-28 966 195** |

Apzinot faktiskos finanšu rezultātus par 2013.gada 1.pusgadu, ir konstatēts, ka kopumā, lai nodrošinātu sabiedriskā transporta pakalpojumus atbilstoši pasažieru pieprasījumam un attiecīgi sabiedriskā transporta pakalpojumu valsts līgumos ietvertajam sabiedriskā transporta pakalpojumu pasūtījuma apjomam, **2013.gadā papildus vēl nepieciešami 5.05 milj.LVL.** Papildus valsts budžeta līdzekļu apmērs aprēķināts, ņemot vērā sabiedriskā transporta pakalpojumu pieprasījuma izmaiņas un sezonālo raksturu, MK noteikumos Nr.341 noteikto Maksimālo kompensējamo izmaksu aprēķināšanas ietekmi, kas atsevišķiem pārvadātājiem samazina kopējos izdevumus līdz vidējam visu pārvadātāju apjomam, tādējādi samazinot kopējo zaudējumu apjomu. Ņemtas vērā arī kopējās sabiedriskā transporta pakalpojumu tendences, kuras, analizējot laika posmu no 2010.gada līdz 2012.gadam, liecina, ka kopējie zaudējumi pārvadājumos ar autobusiem samazinās ik gadu aptuveni par 4%, bet pārvadājumos pa dzelzceļu pieaug aptuveni par 8%.

Ja minētie zaudējumi netiks segti 2013.gadā, tad parādsaistības, kas radīsies pret sabiedriskā transporta pakalpojumu sniedzējiem, būs jāsedz 2014.gadā.

*2.tabula*

Prognozētie nesegtie zaudējumi sabiedriskā transporta pakalpojumu sniedzējiem par 2013.gadu (latos)

|  |  |
| --- | --- |
| Pārvadājumu veids | **Prognozētie nesegtie zaudējumi par 2013.gadu** |
| Reģionālie starppilsētu pārvadājumi ar autobusiem | **1 105 140** |
| Reģionālie starppilsētu pārvadājumi pa dzelzceļu | **2 495 000** |
| Reģionālie vietējie pārvadājumi | **1 424 401** |
| Pilsētu pārvadājumi | **28 743** |
| **Pavisam kopā:** | **5 053 284** |

Pamatā kopējais sabiedriskā transporta pakalpojumu sniedzēju zaudējumu apmērs ir saglabājies 2012.gada līmenī, taču 2013.gadā joprojām līdz galam nav realizēti atsevišķi iecerētie pasākumi, kas ļautu samazināt nozarei nepieciešamā finansējuma apmēru un kas šobrīd kavē vispārīgu sabiedriskā transporta pakalpojumu nozares attīstību, nodrošinot kvalitatīvus un sabiedrībai pieejamus sabiedriskā transporta pakalpojumus atbilstoši valsts budžetā piešķirtajam finansējumam.

2012.gada 12.jūnija Ministru kabineta sēdē (prot. Nr.33 58.§) tika izskatīts Informatīvais ziņojums „Par neīstenotajiem pasākumiem sabiedriskā transporta pakalpojumu sniedzēju zaudējumu samazināšanai 2012.gadā”. Jāatzīmē, ka atsevišķi pasākumi nav guvuši risinājuma virzību, kā rezultātā sabiedriskā transporta pakalpojumu sniedzējiem zaudējumu apmērs nesamazinās, tai skaitā:

1. **Autoostu sistēmas reorganizācija**. Satiksmes ministrija ir sagatavojusi un Ministru kabinetā 2012.gada 19.jūnijā tika izskatīts Informatīvais ziņojums „Par autoostu darbības pilnveidošanu, lai veicinātu sistēmas efektivitātes uzlabošanu un izmaksu samazināšanu” (prot. Nr.34 20.§), kurā cita starpā ir ietverti priekšlikumi autoostu sniegto pakalpojumu finansēšanas modeļa maiņai, kā arī paredzēta autoostu pārraudzības funkcijas nodošana valsts SIA „Autotransporta direkcija” (turpmāk – Autotransporta dirtekcija). Pašlaik norit darbs pie normatīvā akta projekta izstrādes.

2. **Grozījumi Autopārvadājumu likumā, ierobežojot neregulāro pasažieru pārvadātāju darbību**. Satiksmes ministrija vairākkārt ir virzījusi apstiprināšanai grozījumus Autopārvadājumu likumā nolūkā apkarot ēnu ekonomiku pasažieru pārvadājumu nozarē. Grozījumi Autopārvadājumu likumā, kas paredz noregulēt ar neregulāro un regulāro pasažieru pārvadājumu nošķiršanu saistītus jautājumus, ierobežojot pasažieru neregulāro pārvadātāju iespējas veikt sabiedriskā transporta pakalpojumiem paralēlus pasažieru pārvadājumus, tika izstrādāti jau 2011.gadā un 2011.gada 7.decembrī tie tika nodoti izskatīšanai Saeimas Tautsaimniecības, agrārās, vides un reģionālās politikas komisijā. Diemžēl šī normatīvā akta projekta virzība Saeimā tika apturēta. Taču ņemot vērā problēmas aktualitāti un apstākli, ka pasažieru neregulāro pārvadātāju darbības intensitāte arvien palielinās, radot aizvien lielāku ietekmi uz sabiedriskā transporta apkalpojumu sniedzēju zaudējumu palielināšanos un līdz ar to arī negatīvu ietekmi uz valsts budžetu, Satiksmes ministrija tuvākajā laikā ir iecerējusi lūgt Saeimu šo jautājumu aktualizēt un turpināt Autopārvadājumu likuma izmaiņu virzības nodrošināšanu.

3. **Personu ar invaliditāti un citu pasažieru kategoriju identifikācijas un uzskaites sistēmas sakārtošana.** Pamatojoties uz Ministru prezidenta Valda Dombrovska 2013.gada 30.aprīļa rezolūciju Nr.12/SAN-166/4059, SAN-166/3736 un 2013.gada 28.maija rezolūciju Nr.45/L-1580-jur, kurā lūgts satiksmes ministram sagatavot izskatīšanai Ministru kabineta sēdē iespējamos variantus personu ar invaliditāti, kas izmanto sabiedriskā transporta pakalpojumus, identifikācijā un uzskaitē, Satiksmes ministrija sadarbībā ar Autotransporta direkciju ir sagatavojusi informatīvā ziņojuma projektu „Priekšlikums sabiedriskajā transportā pārvadāto personu ar invaliditāti uzskaitei un identificēšanai”. Ņemot vērā jautājuma komplicētību un plašo dažādu nozaru atbildīgo institūciju un ieinteresēto personu loku, minētā informatīvā ziņojuma saskaņošanas rezultātā ar Vides aizsardzības un reģionālās attīstības ministriju, Finanšu ministriju, Labklājības ministriju un Pārresoru koordinācijas centru, tiks piedāvāts izveidot darba grupu kompleksai informatīvajā ziņojumā minēto jautājumu analīzei un priekšlikumu izstrādei.

**4. Vienotās sabiedriskā transporta pakalpojumu plānošanas reforma**.

Satiksmes ministrija 2013.gada 12.aprīlī rīkoja starpinstitūciju sanāksmi, kurā piedalījās Satiksmes ministrijas, Finanšu ministrijas, Vides aizsardzības un reģionālās attīstības ministrijas, Latvijas Pašvaldību savienības, Latvijas Pasažieru pārvadātāju asociācijas, plānošanas reģionu un Autotransporta direkcijas pārstāvji, kurā tika panākta vienošanās, ka sabiedriskā transporta pakalpojumu funkcijas administrēšanas problēmu novēršanai efektīvākais risinājums būtu vienota maršrutu tīkla pārzināšana un vienota pakalpojumu organizēšana šajā tīklā ar Sabiedriskā transporta padomes starpniecību.

Jautājumā par Sabiedriskā transporta padomes statusu un kompetenci iesaistītās institūcijas sanāksmē uzturēja atšķirīgus viedokļus. Satiksmes ministrijas redzējumā padomes darbībai jābūt ar konsultatīvu raksturu un tās ieteikumus valsts budžeta ietvaros ņemtu vērā sabiedriskā transporta apkalpojumu organizētās un pasūtītājs – Autotransporta direkcija. Savukārt Vides aizsardzības un reģionālās attīstības ministrija un Latvijas Pašvaldību savienība uzskata, ka padomes pieņemtajiem lēmumiem jābūt saistošiem Autotransporta direkcijai, tai skaitā – arī attiecībā uz valsts budžeta līdzekļu plānošanu un izlietošanu. Ņemot vērā, ka starp Satiksmes ministriju un Vides aizsardzības un reģionālās attīstības ministriju nav panākta vienošanās par sabiedriskā transporta padomes statusu, šī gada 9.jūlijā Saeimas Tautsaimniecības, agrārās, vides un reģionālās politikas komisijā tika pieņemts lēmums Saeimas Tautsaimniecības, agrārās, vides un reģionālās politikas komisijas ietvaros izveidot darba grupu, kas izstrādās priekšlikumus grozījumiem Sabiedriskā transporta pakalpojumu likumā.

Šī gada 12.augustā notika pirmā Saeimas Tautsaimniecības, agrārās, vides un reģionālās politikas komisijas ietvaros izveidotās darba grupas sēde, kurā tika izskatīti Latvijas Pašvaldību savienības, Vides aizsardzības un reģionālās attīstības ministrijas un Satiksmes ministrijas iesniegtie grozījumi Sabiedriskā transporta pakalpojumu likumā. Tautsaimniecības, agrārās, vides un reģionālās politikas komisijas izveidotā darba grupa, par pamatu ņemot Latvijas Pašvaldību savienības izstrādātos „alternatīvos” grozījumus Sabiedriskā transporta pakalpojumu likumā, gatavo priekšlikumus grozījumiem minētajā likumā. Komisijas likuma grozījumu versiju tiek plānots skatīt šī gada 28.augustā.

Vienlaikus jāatzīmē, ka sabiedriskā transporta pakalpojumu izdevumus būtiski ietekmē degvielas un energoresursu izmaksu pieaugums, kas, piešķirot finansējumu sabiedriskajam transportam 2013.gadā, tika ņemtas vērā tikai daļēji. 2012.gadā sabiedriskā transporta pakalpojumu sniedzējiem sakarā ar degvielas un energoresursu pieaugumu pret 2011.gadu tika papildus piešķirta kompensācija 2.2 milj.LVL apmērā. Savukārt, piešķirot valsts budžetā finansējumu 2013.gadam, nav paredzēts finansējums atbilstoši esošajai ekonomiskajai situācijai, t.i., nav ņemtas vērā faktiskās degvielas un energoresursu cenas, kas saglabājas 2012.gada apjomā un tāpat sastāda vismaz 10% pieaugumu pret 2011.gadu.

Ievērojot, ka 2013.gadā nav atrisināti atsevišķi sabiedriskā transporta nozarei būtiski jautājumi un izpildīti plānotie pasākumi, kas ļautu ietaupīt no valsts budžeta nepieciešamo līdzekļu apjomu dotācijām zaudējumu segšanai sabiedriskā transporta pakalpojumu sniedzējiem, 2013.gadā ir nepieciešams papildus valsts budžeta finansējums **5 053 284 LVL apmērā** Satiksmes ministrijas pamatbudžeta programmā 31.06.00. „Dotācija zaudējumu segšanai sabiedriskā transporta pakalpojumu sniedzējiem”.

Satiksmes ministrs A.Matīss

Vīza: valsts sekretārs K.Ozoliņš

22.08.2013.

1268

I.Girucka 67028381, [iveta.girucka@sam.gov.lv](mailto:iveta.girucka@sam.gov.lv)